Aurora X-65

**Aurora X-65** er et eksperimentelt flyprosjekt ledet av USAs Defense Advanced Research Projects Agency (DARPA). Flyet skal være ubemannet, og skal etter planene (per 2024) foreta første flyvning sommeren 2025.  X-65 skal utvikles og bygges av Aurora Flight Sciences som er et datterselskap av Boeing.

## Historie
I 2021 fikk Aurora Flight Sciences og Lockheed Martin i oppdrag å lage innledende design-forslag for fase 1 i DARPAs *Control of Revolutionary Aircraft with Novel Effectors* (CRANE)-program. I 2023 fikk prosjektet tildelt betegnelsen X-65, og samtidig ble Aurora Flight Sciences utpekt til å starte fase 2, som inkluderte utvikling av programvare, styringssystemet, vindtunnel-testing og detaljert design-arbeid. Kontrakten var verdt 23 millioner dollar, og innebar en opsjon om å gå videre til fase 3. I begynnelsen av januar 2024 kunngjorde Aurora at DARPA hadde gitt selskapet grønt lys for å gå videre til programmets fase 3, som omfatter konstruksjonen og innledende tester av et fullskala fly.

## Formål
Flyet skal teste ut konseptet *active flow control* som innebærer at eksterne kontrollflater (ror) erstattes av dyser som ved hjelp av trykkluft skal endre luftstrømmene forbi vinger og halefinner. Det skal testes og undersøkes om effekten av disse endrede luftstrømmene er tilstrekkelig til å gi et manøvreringsdyktig fly. Et slikt styresystem vil kunne spare vekt sammenlignet med et fly med tradisjonelle kontrollflater med tilhørende mekaniske innretninger. En annen fordel med å ikke ha konvensjonelle ror, vil ventelig være at flyet blir vanskeligere å oppdage på radar. Dersom konseptet viser seg vellykket, vil både militær og sivil luftfart kunne nyttiggjøre seg av teknologien.

## Design
Flyet skal ikke ha tradisjonelle kontrollflater (ror), men skal utstyres med en rekke grupper med dyser som ved hjelp av trykkluft skal manøvrere flyet. Disse dysene skal plasseres på vingene, halefinnen og på flykroppen. Konseptet har fått betegnelsen CRANE (Control of Revolutionary Aircraft with Novel Effectors). Tidlige konsept-skisser antyder 14 grupper med dyser og dobbel halefinne. Flyet skal bygges med modulbaserte vingeseksjoner og dysesystemer, noe som gjør flyet fleksibelt med tanke på å teste ut ulike komponenter og konfigurasjoner. Etter at CRANE-programmet er avsluttet kan flyet derfor fortsette å være en verdifull "testbenk" for USAs forskningsmiljøer.

Tidlige konseptskisser viser at flyet skal ha én jetmotor, men detaljer omkring motortype er per november 2024 ikke offentliggjort.

## Spesifikasjoner
***Vekt:** 7 000 pund
***Vingespenn:** 9,1 meter
***Toppfart:** Mach 0,7
***Motor:** Én jetmotor

## Referanser


## Kilder
*Aviation Week Network: DARPA Receives X-65 Designation For Active Flow Experiment ''(av Steve Trimble, publisert 16. mai 2023)'' Besøkt 8. juli 2023
*DARPA: DARPA Selects Aurora Flight Sciences for Phase 2 of Active Flow Control X-Plane ''(publisert 17. januar 2023)'' Besøkt 8. juli 2023
*aviationwriter: Meet the X-65: DARPA’s Revolutionary Plane with No External Control Surfaces ''(publisert 18. mai 2023 av Mr. Oz)''  Besøkt 8. juli 2023
*Aurora Flight Sciences: Latest Award Moves Aurora’s CRANE X-Plane Closer to Flight Besøkt 8. juli 2023

## Eksterne lenker